Պապկովի տուն

Պապկովի տուն (, հայտնի է նաև որպես Ռեմիի տուն, ), XIX դարի սկզբի առանձնատուն Ռուսաստանի Ռոստովի մարզի Տագանրոգ քաղաքի կենտրոնում (Շմիդտի փողոց, № 17)։

Պատմություն 
Շենքը կառուցվել է 1808 թվականին ռուսական գավառական կլասիցիզմի ոճով։ Տունը եղել է Տագանրոգի քաղաքագլուխ Պյոտր Պապկովի մասնավոր կալվածքը։ Տագանրոգից նրա հեռանալուց հետո տունը դարձել է եկամտաբեր։ 1847-1856 թվականներին այստեղ դուստրերի հետ բնակվել է Պապկովի անժամանակ վախճանված ընկերակից Յ. Մորոզովի այրին։ Նրա դուստրերից մեկը` Եվգենյան, հետագայում դարձել է Անտոն Չեխովի մայրը։

Պապկովից հետո շենքը ժառանգաբար անցել է նրա զարմուհուն` բարոնուհի Ֆիտինգոֆին, և արդեն նրանից տնատիրությունն անցել է գեներալ-մայոր, զորացրվելուց հետո` կալվածատեր Ալեքսանդր Ռեմիին։ 1840-1841 թվականներին Կովկաս գնալու ճանապարհին Պապկովի շենք է այցելել Ռեմիի ծառայակից Միխայիլ Լերմոնտովը։ 1890-ական թվականներից շենքը պատկանել է Ռեմիի կնոջը` Մարիային, XX դարի սկզբից` դստերը` Եկատերինային, իսկ նրա եղբայր Նիկոլայը տան սեփականատեր է դարձել 1917 թվականի Հոկտեմբերյան հեղափոխությունից անմիջապես առաջ։

1900-ական թվականներին Ռեմիի ժառանգները սկսել են իրենց կալվածքը վարձակալությամբ հանձնել քաղաքային և պետական հաստատություններին։ Սկզբում այստեղ գործել է զինվորական ղեկավարության վարչությունը, այնուհետև 1910 թվականից Զորքերի բնակարանային բավարարման շրջանային վարչությունը, շրջանային տպարանը, Տագանրոգի շրջանային պետի վարչությունը։ 1914 թվականին սկսված Առաջին համաշխարհային պատերազմի պատճառով տունն անհատույց փոխանցվել է վիրավորների համար առողջարանին։ Խորհրդային տարիներին շենքում եղել են կոմունալ բնակարաններ։

1976 թվականից Պապկովի շենքը մշակութային ժառանգության տեղական նշանակության օբյեկտ է։

Ճարտարապետություն 
Շենքի կոմպոզիցիան պարզ է։ Ճակատը համաչափ է, զարդարված է դորիական օրդերի վեց հարթ սյուներով, որոնք պահում են եռանկյունաձև ճակտոնը։ Ներքևում սյուները միանում են ճաղաշարքերով։ Առաջին (տնտեսական) հարկի պատուհանները քառակուսի են։ Երկրորդ և երրորդ հարկերի ուղղանկյուն պատուհանները զարդարված են զարդաքիվերով։ Երկրորդ հարկի ամբողջ պարագծով ուղղանկյուն ատամնիկներով ամբողջական քիվ է։ 1828 թվականին կիսահարկի վերնակառուցման արդյունքում եռանկյունաձև ճակտոնը բարձրացվել է մեկ հարկ վերև։ Վերանորոգումից հետո սյունաշարքն իր վրա է վերցնում երրորդ հարկի լայն պատշգամբի ծանրությունը, որը ստեղծում է ատտիկոսի տպավորություն։ Մշակութային ժառանգության տեղական նշանակության օբյեկտ է։

Տես նաև 
 Քաղաքագլխի տուն

Ծանոթագրություններ 

Ռուսաստանի մշակութային ժառանգություն
Տագանրոգի շենքեր և կառույցներ
Տագանրոգի տեսարժան վայրեր